Marianne Jelved (RV), 2001-12-11:
Jeg skal sige tak for behandlingen, især til de partier, der har støttet L 19, nemlig Socialdemokratiet, SF, Enhedslisten og Kristeligt Folkeparti, og Det Radikale Venstre støtter selvsagt også forslaget.
Jeg vil gerne sige, at det lidt har været en overraskelse for forslagsstillerne, at den nye regering ikke af sig selv har fremsat forslaget, og det er derfor, vi har taget initiativet.
Vi har, som jeg gjorde Venstres ordfører opmærksom på, haft forslaget til høring, og forslaget har to meget centrale pointer.
For det første er ikrafttrædelsestidspunktet sommeren
2002 netop med henblik på at sikre en øget fleksibilitet i lovgivningen for daghøjskoler, som gør, at en række daghøjskoler kan forblive daghøjskoler.
Det er især skoler i tyndtbefolkede områder, der er i risikozonen.
Den anden pointe er, at regelændringerne i lovforslaget giver en langt større fleksibilitet og dermed også daghøjskolerne langt bedre mulighed for at indgå i den samlede arbejdsmarkedspolitik på en ny måde, hvor der er stor opmærksomhed omkring, også i forbindelse med integration, at kunne give kurser i sammenhæng med praktik, jobtræning og lignende.
Den fleksibilitet er nødvendig for daghøjskolerne, hvis de skal kunne gå ind i et sådant forløb, og her taler vi om mennesker, som ikke har uddannelse som noget naturligt i deres selvforståelse, mennesker, som af forskellige årsager ikke har fast fodfæste på arbejdsmarkedet, eller som har meget svært ved at genetablere fast fodfæste på arbejdsmarkedet.
Så kan man selvfølgelig, det er jo ethvert partis ret, skifte mening undervejs, fordi der byder sig nye muligheder.
Sådan må jeg forstå at Venstre og De Konservative ser på det.
Til fru Gitte Lillelund Bech skal jeg sige, at Det Radikale Venstre faktisk ikke har skiftet mening i forhold til, hvad den tidligere undervisningsminister har sagt.
Men jeg har her i en kort bemærkning til Venstres ordfører sagt, at vi er åbne over for at drøfte behovet for at fremskynde en egentlig reform.
Det var en håndsrækning til, at vi så kunne lave et kompromis omkring vedtagelsen af L 19, som Venstre og De Konservative principielt har tilsluttet sig før valget.
Nu vil jeg ikke stå og beklage, at vi fik et valg, for et valg skal vi have, men det var jo et spørgsmål om tid
, før dette forslag havde været fremsat af den daværende undervisningsminister. Det ved fru Gitte Lillelund Bech ganske udmærket.
Om undervisningsministerens argumentation for at afvise forslaget vil jeg sige, at det, at AF eller de aktiverende myndigheder - jeg tror, det var den formulering, der blev brugt - ikke bruger daghøjskolerne, ikke er et argument i sig selv efter min mening.
Spørgsmålet er, om daghøjskolerne har den fleksibilitet i sig, som gør, at de i givet fald ville kunne bruges bedre.
Men det er jo noget, man kunne drøfte under udvalgsbehandlingen.
Det, der er centralt i lovforslaget, er, at daghøjskolerne får en fleksibilitet, der gør, at de kan tilpasse sig svingningerne i behovet for aktivering, sådan som jeg har beskrevet det lige før, at man giver dem mulighed for at bidrage til den type aktivering, som det er mit indtryk at både Venstre og De Konservative er optaget af - eller i hvert fald har givet udtryk for tidligere - og at få en bedre kombination imellem arbejdsplads, træning, praktik osv. og uddannelse, kurser.
Så bliver jeg også nødt til at gøre fru Gitte Lillelund Bech opmærksom på, at der faktisk er et forlig om daghøjskolerne.
Det håber jeg selvfølgelig, det forventer
jeg, bliver respekteret.
Jeg har forstået den nye regerings meldinger sådan, at alle forlig respekteres.
Men det vil vi selvfølgelig vende tilbage til.
Til Dansk Folkepartis ordfører vil jeg sige, at jeg er lidt overrasket over den kraftige afvisning både af daghøjskolerne, som vi kender dem, og af de forbedringer, der ligger i L 19, og ikke mindst over den holdning, som Dansk Folkepartis ordfører gav udtryk for: at daghøjskoler holder folk i venteposition. Man kan selvfølgelig blive overrasket over mange ting, men jeg har noteret mig, at Dansk Folkeparti jo ellers plejer at tale meget varmt for at hjælpe den lille mand på gulvet for at bruge sådan en frase, og jeg vil sige, at netop daghøjskolerne tilgodeser folk, som i øvrigt har svært ved at komme ind i uddannelsessystemet. Jeg har ikke nogen bemærkninger til de partier, som har tilsluttet sig, og skal bare notere med glæde, at Kristeligt Folkeparti også står ved det, der blev sagt før valget, og dermed også støtter L 19.
Jeg håber på, at vi gennem spørgsmål og svar kan få en mere positiv konklusion på behandlingen af lovforslaget under udvalgsarbejdet.